**ב"ה**

אור המשפחה בראי החנוכה

כולנו מכירים את הברייתא המתארת את מצוות החנוכה:

תנו רבנן: מצות חנוכה נר איש וביתו.

והמהדרין - נר לכל אחד ואחד.

והמהדרין מן המהדרין - בית שמאי אומרים: יום ראשון מדליק שמנה, מכאן ואילך פוחת והולך; ובית הלל אומרים: יום ראשון מדליק אחת, מכאן ואילך מוסיף והולך.

הנחת יסוד בלימוד קצר זה היא שספרות התנאים מהווה מופת ספרותי, בו כלי ההבעה הם הרבה מעבר לשיח הישיר והגלוי. שלושה משפטים הם, ובכל אחד מהם תיאור מנקודת תצפית שונה:

"נר איש וביתו" - נר המיוחס לאיש ולביתו.

"והמהדרין - נר לכל אחד ואחד" - ייחוס הנר מלווה הפעם באות ל'.

"והמהדרין מן המהדרין" - בתיאור זה לא נזכר הנר, והציון הוא לפעולת הדלקה.

אך מתבקש הוא ניסוח אחיד, בציונו של נר: 'נר לאיש ולביתו'... 'נר לכל אחד ואחד'... 'יום ראשון שמונה נרות', או בציון פעולת הדלקה: "מצות חנוכה - מדליק איש נר לביתו, והמהדרין - מדליק נר לכל אחד ואחד, והמהדרין מן המהדרין... יום ראשון מדליק שמונה...".

מעברים מעין אלו מצויים לרוב בספרות התנאים - כמילים קטנות המקפלות בתוכן הזמנות גדולות.

'מצות חנוכה': בניגוד לניסוח כמו 'מצווה בחנוכה', מילים אלו עונות על השאלה מהי מצוות החנוכה,   
או - מהי המצווה המאפיינת את החג, מספרת דבר על מהותו. התשובה לשאלה זו היא - 'נר איש וביתו'. בניגוד לציון 'נר לאיש' שהוא פונקציונאלי - נר שאיש מצווה להדליקו, הצירוף 'נר איש' יוצרת זיקה ומשייכת את הנר אל האיש. מעין ההבדל שבין 'נר לזיכרון', לבין 'נר זיכרון'; 'מפה לשבת' לבין 'מפת שבת'. נר לזיכרון הוא נר שייעודו לזיכרון הוא אקראי, בניגוד ל'נר זיכרון' שייעודו הוא הזיכרון, לכך הוא נוצר ואת סיפורו הוא מספר.

'נר איש' אם כן הוא נר שלו שייכות מהותית אל האיש, נר המספר את סיפורו.   
'נר איש וביתו' מרחיב את השיוך אל בית האיש. ומהו 'ביתו'? מן המשפט השני "המהדרין - נר לכל אחד ואחד" עולה שהניסוח "ביתו" מכיל את בני המשפחה, וכאילו היה כתוב "נר איש ומשפחתו". ציון המשפחה במילה 'בית' מוסיף ומשייך גם את המרחב בו היא מצויה. זיהויו כ'ביתו' מוסיף צבע לנר, הנצבע מעתה באור הבית המיוחד לאיש ולמשפחתו.

נסכם: מצוות החנוכה ומהותה הוא אור נר איש ומשפחתו במרחב בו הם חיים. טענתנו - זהו לב הסיפור של חנוכה בעולם הרוח ובהלכות רבות המשוקעות בין דפי התלמוד בפרק השני של מסכת שבת. מצווה המוטלת על משפחה במרחב החיים בו היא מתקיימת - הבית, וכמשפחה היא מצווה להאיר את אורה המיוחד.

מעגל שני: "והמהדרין - נר לכל אחד ואחד". באופן ראשוני נראה שאופיו של ההידור הולך אל הקוטב האחר - אל האינדוודואל, בשיוך הנר וההארה אל כל אחד ואחד באופן אישי. מהו היחס שבין שתי צורותיה של המצווה?

תשובה לשאלה זו מקופלת בחלוקה - בין עיקר מצווה לבין הידורה, וגם במופת הספרותי, המבחין בניסוחיו בין השתיים. אילו ניסוחן היה זהה - 'נר לאיש ולביתו' וכאן - 'נר לכל אחד ואחד' אזי היו השתיים כמו משחקות על אותו מגרש בסוג של ניגודיות. בחירתו של ר' יהודה הנשיא לנסח את הראשונה בשיוך עצמי "נר איש וביתו", ואת השנייה בניסוח פונקציונאלי ('נר לכל אחד ואחד') מעמידה במעגל שני וכאומר - מהותו של הנר הוא המשפחה והבית, והנר האישי משמש כסוג של היוודעות אל האור המיוחד שכל אחד מביא, בקונטקסט המערכת המשפחתית.

המעגל השלישי - מהדרין מן המהדרין, הולך צעד נוסף בהרחבתו של אור המשפחה והבית, אך נדחה את העיסוק בו לעת עתה.

כחיתום נציע שתי הצבעות.

באחת נצביע על העובדה שרבות מהלכות החנוכה מוקרנות מן הזיקה המהותית אל מרחב המשפחה והבית. המחשה לכך בהלכה הבסיסית: איש או אישה מדליקים נר בביתם, וכלל המשפחה יוצאת ידי חובה בין אם נוכחים בו ובין אם לאו. גם במעגל ההידור, עמדת הרמב"ם והתוספות הוא שבעל הבית הוא המדליק את הנרות, כנגד בני הבית. צורה זו משמרת את עמדת המקור שהנושא בה הוא המשפחה. לדעת הרמ"א כל אחד ואחד מדליק לעצמו, אך גם לדעתו מקום ההדלקה לנר האישי הוא מסגרת הבית והמשפחה.

הצבעה שנייה - היסטורית. בתום מלחמת תרבות קשה, ניצחון, חנוכת מקדש וחידוש הממלכה ישבו החכמים ושאלו את עצמם - מהי הדרך הטובה לציין נקודת מפנה זה לדורות? ציון - לא כזיכרון או נוסטלגיה, אלא בבניית כלים רציניים להתמודד עם מלחמת התרבות העומדת לפתחו של העם היהודי לדורות. הנושאים שעמדו למבחן: זהות, דרך, אורח חיים - נוכח תרבות יוון ונוכח תרבויות נוספות. תשובתם הייתה בהצבעה על התא המשפחתי. אולי בהקשר למודל משפחת בית חשמונאי, שהיווה את הבסיס למרד ולמה שהתחולל בעקבותיו (ויען מתתיהו ויאמר קול רם - אם אמנם יסורו כל עבדי המלך גוי גוי מאלוהיו וישמעו לקולו (של המלך) להמיר את חוקות אבותיהם. אבל, לא כן אני ומשפחתי, כי לא נסור ימין ושמאל מאחרי חוקות אבותינו" (חשמונאים ב', טו-כב). ובאופן מהותי, בהקשר לעובדה שהמשפחה מהווה מעגל חיים שלם המשפיע באופן ישיר ובאופן עקיף על מכלול רחב מאד של תחומים. במובנים רבים המשפחה היא מדינה בזעיר אנפין, בהתמודדה עם מירב השאלות שמדינה נתבעת להן - בתחום זהות, תרבות, חינוך, יחסי פנים וחוץ, כלכלה, ביטחון. בחירת החכמים לכונן את מצוות החנוכה כנר איש וביתו - היא בראש ובראשונה אבחנה בעולם הרוח, על מקומה של המשפחה בעיצוב תודעה של עם - בזהות דרך וצביון. למעשה הכלי שנבחר להביא לידי ביטוי את אלו הוא אור הנר המיוחד השורה בכל משפחה ומשפחה.